ANC aangekla ná hulle ‘geweld aanhits’DA-premierskandidaat in Gauteng Solly Msimanga (links) (Foto: DA) Solly Msimanga, die Demokratiese Alliansie se premierskandidaat in Gauteng, het Sondag strafregtelike klagtes aanhangig gemaak teen die ANC nadat dié party glo geweld aangehits het in Alexandra in Johannesburg. “Ek het vandag ŉ strafregtelike klag teen die ANC ingedien by die Alexandra-polisiestasie nadat hulle na bewering geweld in die gemeenskap aangehits het om die uitslag van die algemene verkiesing op 8 Mei te beïnvloed,” het hy in ŉ verklaring gesê. Msimanga het gesê hy het bewyse by die SAPD ingedien hoe die ANC saamsweer om geweld aan te hits deur “planne met plaaslike filiale te maak vir gewelddadige optredes en om anargie te saai”. Die DA het WhatsApp-boodskappe van die burgerregtegroep Sanco gesien “waar optrede teen Johannesburgse burgemeester Herman Mashaba beplan word”. “Ons het ook ŉ WhatsApp-gesprek gesien waar een van die organiseerders aanvoer dat hul optrede deur die ANC ondersteun word. ŉ Verdere soektog op sosiale media het onthul dat die organiseerders ANC-klere dra,” het Msimanga verduidelik. “Die betoging word gelei deur ANC-wyksraadslede en nie die regmatige gemeenskapsleierskap wat kwessies met die Stad Johannesburg aangeroer het nie. Die raadslede het pogings, om ŉ memorandum aan die Stad Johannesburg te oorhandig, teengestaan en pogings deur die stad, om met die leiers van die gemeenskap te vergader, verhinder. “Dit is duidelik dat die ANC skrikkerig is dat hulle die verkiesing op 8 Mei gaan verloor en hulle sal enigiets doen om aan bewind te bly in Gauteng,” het Msimanga bygevoeg.